section_heading: Gastritis prouzročen stresom
paragraph_text: Gastritis prouzročen stresom je karakteriziran difuznim površnim erozijama mukoze koje izgledaju kao diskretna područja eritema. Ako nastanu krvarenja, obično sama prestaju. U rijetkim slučajevima predstavljaju opasnost za život. Stresna krvarenja su česta u jedinicama intenzivne skrbi. Incidencija klinički značajnog gastrointestinalnog krvarenja zbog akutnog stresnog gastritisa nalazi se kod 1,5% ovakvih pacijenata. U obrani sluznice važno je i stvaranje raznih citoprotektivnih prostaglandina (tvari koje služe za obranu sluznice) za čiji je nastanak nužna dobra prokrvljenost želučane sluznice. To je jedan od mehanizama kojima se objašnjava nastanak ulkusa u stanjima šoka, hipoksije i stresa, te u starijih osoba s razvijenom aterosklerozom, odnosno u svim stanjima u kojima je opskrba želuca krvlju i kisikom smanjena. Stresna krvarenja najčešće su povezana s ozljedama glave i povišenim intrakranijalnim tlakom (Cushingove ulceracije) i opeklinama (Curlingove ulceracije)